Title: •
Author: Bosnyák András
Company: Bos

Tisztelt Képviselők!
Bosnyák András harmadéves vegyész hallgató vagyok, és ezúton szeretnék pályázatot benyújtani az ELTE TTK HÖK általános biztosi posztjára.
Szakmai önéletrajz
2006 szeptembere óta veszek részt az Önkormányzat munkájában, mint a kémia szakterület képviselője, ez idő alatt tevékenykedtem különböző rendezvényeken (2 Nyílt Nap), segédkeztem a kémia BSc-sek beiratkozásánál, jelen voltam a SZACS üléseken,  röviden bekapcsolódtam a Tanulmányi Csoport és az Alapszabály módosító bizottság tevékenységeibe, plakátoltam, részt vállaltam a kommunikációs biztos kérdőíveinek digitalizálásában, igyekeztem felvenni a kapcsolatot a szakterület hallgatóságával, többször osztottam jegyzetbónt, szedtem lakhatási támogatás pályázatokat, tárgyaltam oktatókkal, segítettem hallgatóknak, adminkodtam a kémiás évfolyamlisták felett, véleményt alkottam és ezt el is mondtam, valamint többször mentem el apróért a Hallgatói Iroda részére.
2006 november 28-tól kémia szakterületi koordinátor vagyok, ezzel párhuzamosan a szakterület delegált a választmányba és a Kémia Intézeti Tanácsba. Mindezek mellett igyekeztem/igyekszem egyre jobban megismerni az Önkormányzat működését és tagjait.
Pályázati célok
Régóta fennálló probléma a Lágymányosi campuson a plakátozás kérdése. A plakátfelületek szétszórtak és feltérképezetlenek, sokszor rossz állapotúak, lejárt információkat tartalmaznak, áttekinthetetlenek, esztétikailag károsak és ennek következtében nem látják el jól a feladatukat, a hallgatók és oktatók tájékoztatását. A plakátozásnak nincsenek lefektetett elvei, nincs felelőse, nincs közös álláspont a lágymányosi karok hallgatói önkormányzatai között ez ügyben. Mindenki azt és oda tesz, amit és ahova csak akar. Pedig a személyes megkeresésen és az évfolyamlistákon túl a plakátok kihelyezése a hallgatók elérésének legjobb módszere.
Voltak már próbálkozások a helyzet rendezésére, egy ideig működött „plakát kommandó” is, melynek tevékenységében magam is részt vettem, de ez is hamar megszűnt, a feladatot elvállaló személy nem tudta folytatni a munkát, a többiek pedig nem érezték úgy, hogy magukra vállalnák. Az elvek lefektetésére is került már sor, legutóbb a TTK és TáTK HÖK igyekezett közös elveket megalkotni, de ezek nem jutottak át a gyakorlatba.
Mindezen okok miatt kívánok pályázatot benyújtani, és megválasztásom esetén általános biztosként, kvázi „plakátbiztosként” rendezni a helyzetet, összegyűjteni és összekovácsolni az eddigi kezdeményezéseket.
Természetes ebben a kérdésben is háromkari összefogásra lenne szükség. Úgy érzem, hogy az alább megfogalmazott elveim alkalmasak rá, hogy az összefogás megszületésekor az új paradigmát szolgálhassam, ha pedig az itt megfogalmazottakhoz képest változások merülnek fel, akkor alkalmazkodni tudjak azokhoz. Azonban szándékomban áll addig is tevékenykedni, amíg ez az összefogás nem valósul meg.
Céljaimat a következő elvek mentén kívánom megvalósítani:
•	A plakátozás célja a hallgatók gyors, hatékony és pontos tájékoztatása az őket érintő egyetemi kérdésekben, elsősorban a hallgatói önkormányzatok kezelési körébe tartozó ügyekben, különös tekintettel az önkormányzatok hirdetményeire, a tanulmányi és szociális hírekre és az önkormányzatok által szervezett vagy támogatott rendezvényekre.
•	A plakátozás kinevezett felelősének kötelessége a beérkező plakátok válogatása, tematizálása, lepecsételése és kihelyezése. Kötelessége továbbá a plakátfelületek átláthatóságához szükséges esztétikus külalak fenntartása, és az érvényüket vesztett hirdetések eltávolítása.
•	A campus területén, a hallgatói önkormányzat kezelésében, használatában levő faliújságokon csak ezen felelős engedélyével és közreműködésével helyezhetők el plakátok.
•	A felelős plakátozást felügyelő csapatot szervez („plakát kommandót”), melynek feladata munkájának segítése.
•	A felelős folyamatos kapcsolatot tart fent az önkormányzattal, különös tekintettel a rendezvényszervezővel.
•	A plakátozás kérdésében a felelős időről időre kapcsolatot tart az épület üzemeltetésével.
•	A campus területén felügyelt plakátozás folyik, azaz minden, az önkormányzathoz tartozó, és minden, nem az önkormányzathoz tartozó hirdetést az önkormányzat plakátozással megbízott tagjai vagy a plakát kommandó helyez ki. A megjelenő idegen plakátokat a plakát kommandó eltávolítja és megsemmisíti.
•	A plakátozás rendszerességének érdekében a plakát kommandó folyamatosan számon tartja a plakátozó felületeket, melyekről írásban is készít nyilvántartást.
•	Nem kerülhet ki olyan plakát, mely az önkormányzat érdekeit sérti, pl. időpontütközéssel. Nem kerülhet ki olyan plakát, mely bármilyen formában szélsőséges, a hallgatókat sértő rendezvényeket, vagy eszméket hirdet. Nem kerülhet ki politikai jellegű plakát.
•	Az önkormányzat plakátjai minden esetben elsőbbséget élveznek külső hirdetőkkel szemben a faliújságokon. Amennyiben egy faliújság megtelt aktuális hirdetésekkel és új plakátot kíván kihelyezni az önkormányzat, abban az esetben külső hirdető plakátját le lehet szedni a kihelyező belátása szerint.
•	A plakátozó felületeken a maximális plakátméret A2 nagyságú plakát.
Továbbá:
•	A felelős igyekszik elősegíteni, hogy a plakátozás kérdésében a lágymányosi karok hallgatói önkormányzatai közös álláspontot alakítsanak ki. 
•	Több kar hallgatói önkormányzatának együttműködése esetén a felelős kiterjeszti tevékenységi körét más önkormányzatok plakátozására is, együttműködik ezen önkormányzatok plakátfelelőseivel, igyekszik közös plakátozó csoportot létrehozni és a plakátozás ezen dokumentumban is megfogalmazott elveit szem előtt tartva figyelembe veszi más önkormányzat érdekeit is, a lefektetett szabályokat rájuk is kiterjesztve alkalmazza.
•	Ez esetben az önkormányzatok rendezvényeinek összehangolására, így az ellenplakátozás megszüntetésére számon tartja egymás kari vagy annál magasabb szintű rendezvényeinek az időpontját, melyről a rendezvényszervezéssel foglalkozó tisztviselőkkel rendszeresen egyeztet. Ha nem lehetséges az időütközés elkerülése, akkor a plakátozás a rendezvények prioritása szerint történik.
Valamint:
•	A felelős az egyes tisztségviselők kezelési körébe tartozó plakátfelületek tartalmáért csak részben felel, ebben az esetben csak az esztétikus külalak kialakítására és az érvényüket vesztett hirdetések eltávolítására kell törekednie.
•	A plakát kommandó tevékenységét az egész campuson, az északi és déli épületben is végzi.

Kérem a küldöttgyűlést, hogy amennyiben támogatja pályázatomat, tegye lehetővé, hogy időlegesen egyéni jutalmazási feltételek vonatkozzanak erre a posztra.
Úgy gondolom ugyanis, hogy a feladat természetéből adódóan csak a célok részleges vagy teljes megvalósítása esetén jutalmazható a biztos, ezért véleményem szerint a közéleti ösztöndíj addig nem alkalmas a jutalmazására, amíg nem tesz le eredményeket, nem derül ki, hogy a poszt mennyi munkával jár.
Ezért kérem, hogy a többi biztossal ellentétben, az elkövetkező félév során a „plakátbiztos” jutalmazása ne a közéleti ösztöndíjjal történjen, hanem az általa – a plakát kommandó tevékenységéről - benyújtott jutalomkeret pályázat keretében. A félév végén pedig a választmány vizsgálja felül a jutalmazást, és amennyiben az elvégzett munkát megfelelőnek találja, annak fényében ítéljen meg közéleti ösztöndíjat.
Kérem a küldöttgyűlést, hogy támogassa a pályázatomat.
Szeretettel várom a felmerülő kérdéseket és véleményeket.
Köszönettel: Bosnyák András, megválasztott kémia szakterületi képviselő